HU Az Európai Unió Hivatalos Lapja L 202/1

A BIZOTTSÁG 737/2014/EU RENDELETE

(2014. június 24.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található 2-fenil-fenol, klórmekvát, ciflufenamid, ciflutrin, dikamba, fluopikolid, flutriafol, foszetil, indoxakarb, izoprotiolán, mandipropamid, metaldehid, metkonazol, foszmet, pikloram, propizamid, piriproxifen, saflufenacil, spinozad és trifloxistrobin maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A 2-fenil-fenol, az indoxakarb és a metkonazol tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A klórmekvát, a ciflutrin, a propizamid és a trifloxistrobin tekintetében a 396/2005/EK rendelet II. melléklete és III. mellékletének B. része állapított meg MRL-eket. A ciflufenamid, a dikamba, a fluopikolid, a flutriafol, a foszetil, az izoprotiolán, a mandipropamid, a metaldehid, a foszmet, a pikloram, a piriproxifen és a spinozad tekintetében a 396/2005/EK rendelet mellékletének A. része határozott meg MRL-eket. A saflufenacil tekintetében az említett rendelet nem határozott meg MRL-eket, és e hatóanyag nem szerepel annak IV. mellékletében sem, ezért erre az anyagra nézve alapértelmezett értékként a szóban forgó rendelet 18. cikke (1) bekezdésének b) pontja szerinti 0,01 mg/kg alkalmazandó.

(2) Egy, a klórmekvát hatóanyagot tartalmazó növényvédő szer körte, gabonafélék és állati eredetű termékek esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A ciflufenamid esetében a szamócára és a paprikára vonatkozóan nyújtottak be ilyen kérelmet. A ciflutrin esetében az articsókára vonatkozóan nyújtottak be ilyen kérelmet. A dikamba esetében a fűszernövényekre és gyógynövényteákra (levél és virág) vonatkozóan nyújtottak be ilyen kérelmet. A fluopikolid esetében a komlóra vonatkozóan nyújtottak be ilyen kérelmet. A foszetil esetében a kivire, a burgonyára és a fűszerekre vonatkozóan nyújtottak be ilyen kérelmet. Az indoxakarb esetében a (hüvelyes) babra és a mustármagra vonatkozóan nyújtottak be ilyen kérelmet. A mandipropamid esetében a paradicsomra vonatkozóan nyújtottak be ilyen kérelmet. A metaldehid esetében a (friss és száraz) babra és a (friss és száraz) borsóra vonatkozóan nyújtottak be ilyen kérelmet. A metkonazol esetében az árpára és a zabra vonatkozóan nyújtottak be ilyen kérelmet. A foszmet esetében a citrusfélékre és az almatermésűekre vonatkozóan nyújtottak be ilyen kérelmet. A pikloram esetében repcemagra és a mustármagra vonatkozóan nyújtottak be ilyen kérelmet. A propizamid esetében a gyógynövényteákra (levél, virág és gyökér) vonatkozóan nyújtottak be ilyen kérelmet. A spinozad esetében a 0154000 kódszámú bogyósgyümölcsűekre és az állati eredetű termékekre vonatkozóan nyújtottak be ilyen kérelmet. A trifloxistrobin esetében a tormára, a petrezselyemgyökérre és a kövér porcsinra vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően a saflufenacil esetében a narancsra, a citromra, a grépfrútra, a mandulára, a pekándióra, az almára, a körtére, az őszibarackra, a szilvára, a cseresznyefélékre, a szőlőre, a banánra, a mangóra, a burgonyára, a hüvelyesekre, a csemegekukoricára, a kukoricára, a búzára, a rizsre, az árpára, a zabra, a rozsra, a cirokra, a kölesre, a cukornádra, a száraz borsóra, a száraz babra, a szójababra, a napraforgómagra, a gyapotmagra és a kávébabra vonatkozóan nyújtottak be ilyen kérelmet. A kérelmező állítása szerint a szóban forgó hatóanyag Latin-Amerikában, az Egyesült Államokban és Kanadában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) Ilyen kérelmet továbbá a fluopikolid esetében a gyökér- és gumós zöldségekre vonatkozóan, illetve a flutriafol esetében az almatermésűekre, a cseresznyefélékre, az őszibarackra és a szilvára vonatkozóan nyújtottak be. A kérelmezők mindkét esetben azt állítják, hogy a szóban forgó anyagoknak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb maradékanyag-értékekhez vezet, és magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok. A piriproxifen esetében a csonthéjasokra és a teára vonatkozóan nyújtottak be ilyen kérelmet. A kérelmező állítása szerint a szóban forgó hatóanyag Egyesült Államokban és Japánban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(6) A 396/2005/EK rendelet 8. cikkének megfelelően az érintett tagállamok kiértékelték az említett kérelmeket, és az értékelő jelentéseket továbbították a Bizottságnak.

(7) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(8) A Hatóság az indokolással ellátott véleményekben megállapította, hogy a foszetil burgonya esetében, a propizamid gyógynövényteákhoz felhasznált gyökerek esetében, a piriproxifen kajszibarack esetében, valamint a trifloxistrobin kövér porcsin esetében történő felhasználása tekintetében a benyújtott adatok nem elegendők új MRL meghatározásához. A hatályban lévő MRL-eket ezért nem kell megváltoztatni.

(9) A spinozad bogyósgyümölcsűek esetében történő felhasználását illetően a Hatóság arra a következtetésre jutott, hogy a benyújtott adatok elegendőek a beltéri használatra vonatkozó új MRL meghatározásához.

(10) A körte esetében alkalmazott klórmekvátra vonatkozóan egy 2014. július 31-ig érvényes MRL került meghatározásra a klórmekvát körtefán történő korábbi megengedett alkalmazása áthúzódó hatásának figyelembevétele céljából. Mivel a nyomonkövetési adatok szerint a kimutatott maradékanyag-értékek továbbra is a kimutatási határérték felett vannak, helyénvaló az MRL érvényességét a klórmekvátra vonatkozó, már létező MRL-ek felülvizsgálatáról szóló rendelet hatályba lépésének időpontjáig meghosszabbítani.

(11) A foszetil esetében a Hatóság indokolással ellátott véleményét azon maradékanyag-meghatározásokra alapozta, amelyeket a létező MRL-eknek a 396/2005/EK rendelet 12. cikkének megfelelően végzett felülvizsgálata keretében javasolt. Mivel más anyagok, amelyek MRL-jei jelenleg felülvizsgálat alatt állnak, a foszetillel közös metabolittal rendelkeznek, helyénvaló az említett anyagok felülvizsgálatának lezárultáig változatlanul hagyni a létező maradékanyag-meghatározást. A Bizottság ezért felkérte a Hatóságot, hogy a jelenleg érvényben lévő maradékanyag-meghatározásnak megfelelően tegyen javaslatot MRL-ekre. A Hatóság a kivi esetében a 150 mg/kg, a fűszerek esetében pedig a 400 mg/kg MRL-érték meghatározását javasolta.

(12) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.

(13) A citrusokban előforduló 2-fenil-fenolra vonatkozóan 2014. szeptember 30-ig kerültek megállapításra MRL-ek, amíg további két, citrusféléken végzett szermaradék-vizsgálat és a tárolási stabilitásra vonatkozó érvényes vizsgálat eredményeit be nem nyújtják, és azokat nem értékelik. Az említett vizsgálatokat és adatokat 2012 márciusában nyújtották be Spanyolországnak, a szóban forgó anyagért felelős referens tagállamnak. Spanyolország értékelte az adatokat, és elkészítette az értékelő jelentést, amelyet 2012. július 18-án benyújtott a Bizottsághoz. Az említett MRL-ek érvényességét indokolt a 2-fenil-fenolra vonatkozó létező MRL-ek felülvizsgálatáról szóló rendelet hatályba lépésének időpontjáig meghosszabbítani, hogy a Hatóság számára elegendő idő álljon rendelkezésre a jelentés értékeléséhez, a Bizottságnak pedig a döntéshozatalhoz.

(14) A rizsben előforduló izoprotiolán tekintetében a kérelmező felkérést kapott arra, hogy 2013. december 31-ig az izoprotiolán sütés/főzés alatti tulajdonságait vizsgáló tanulmányokat nyújtson be az értékelő tagállamhoz, a Hatósághoz és az Európai Bizottsághoz. A kért adatokat a kérelmező a megadott határidőn belül benyújtotta, és az értékelő tagállam és a Hatóság egyaránt azt állapította meg, hogy nem kell módosítani az érvényben lévő MRL-t.

(15) 2012. július 7-én a Codex Alimentarius Bizottság (CAC) (3) CXL-eket (Codex maximum residue limits) fogadott el az (emlősökből származó) ehető belsőségben és a repcemagban előforduló saflufenacil tekintetében. Ezek a CXL-ek az Unió fogyasztóira nézve biztonságosak, ezért MRL-ekként fel kell venni őket a 396/2005/EK rendeletbe (4).

(16) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(17) Az 396/2005/EK rendeletet ezért ennek megfelelően módosítani kell.

(18) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. június 24-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Az EFSA tudományos jelentései elérhetők az interneten: http://www.efsa.europa.eu

Reasoned opinion on the modification of the existing MRLs for chlormequat in pears, cereals and commodities of animal origin (Indokolással ellátott vélemény a körtében, gabonafélékben és állati eredetű termékekben előforduló klórmekvát tekintetében érvényes MRL-ek módosításáról). EFSA Journal 2014;12(1):3544 [57. o.]. doi:10.2903/j.efsa.2014.3544.

Reasoned opinion on the modification of the existing MRLs for cyflufenamid in strawberries and peppers (Indokolással ellátott vélemény a szamócában és paprikában előforduló ciflufenamid tekintetében érvényes MRL-ek módosításáról). EFSA Journal 2014;12(1):3542 [26. o.]. doi:10.2903/j.efsa.2014.3542.

Reasoned opinion on the modification of the existing MRL for cyfluthrin in artichokes (Indokolással ellátott vélemény az articsókában előforduló ciflutrin tekintetében érvényben lévő MRL módosításáról). EFSA Journal 2013;11(10):3448 [26. o.]. doi:10.2903/j.efsa.2013.3448.

Reasoned opinion on the modification of the existing MRLs for dicamba in herbs and herbal infusions (leaves and flowers) (Indokolással ellátott vélemény a fűszernövényekben és gyógynövényteákban (levél és virág) előforduló dikamba tekintetében érvényben lévő MRL-ek módosításáról). EFSA Journal 2013;11(11):3470 [25. o.]. doi:10.2903/j.efsa.2013.3470.

Reasoned opinion on the modification of the existing MRLs for fluopicolide in hops and certain root and tuber vegetables (Indokolással ellátott vélemény a komlóban, valamint bizonyos gyökér- és gumós zöldségekben előforduló fluopikolid tekintetében érvényben lévő MRL-ek módosításáról). EFSA Journal 2013;11(11):3459 [39. o.]. doi:10.2903/j.efsa.2013.3459.

Reasoned opinion on the modification of the existing MRLs for flutriafol in pome fruits, peaches, cherries and plums (Indokolással ellátott vélemény az almatermésűekben, őszibarackban, cseresznyefélékben és szilvában előforduló flutriafol tekintetében érvényes MRL-ek módosításáról). EFSA Journal 2013;11(10):3446 [25. o.]. doi:10.2903/j.efsa.2013.3446.

Reasoned opinion on the modification of the existing MRLs for fosetyl in potato, kiwi and certain spices (Indokolással ellátott vélemény a burgonyában, kiviben és bizonyos fűszerekben előforduló foszetil tekintetében érvényben lévő MRL-ek módosításáról). EFSA Journal 2012;10(12):3019 [43. o.]. doi:10.2903/j.efsa.2012.3019.

Reasoned opinion on the modification of the existing MRLs for indoxacarb in beans (with pods) and mustard seed (Indokolással ellátott vélemény a (hüvelyes) babban és a mustármagban előforduló indoxakarb tekintetében érvényben lévő MRL-ek módosításáról). EFSA Journal 2013;11(11):3458 [27. o.]. doi:10.2903/j.efsa.2013.3458.

Reasoned opinion on the modification of the existing MRL for mandipropamid in tomato (Indokolással ellátott vélemény a paradicsomban előforduló mandipropamid tekintetében érvényben lévő MRL módosításáról). EFSA Journal 2013;11(11):3466 doi:10.2903/j.efsa.2013.3466.

Reasoned opinion on the modification of the existing MRLs for metaldehyde in certain legume vegetables and pulses (Indokolással ellátott vélemény a bizonyos hüvelyesekben előforduló metaldehid tekintetében érvényben lévő MRL-ek módosításáról). EFSA Journal 2014;12(1):3537 [25. o.]. doi:10.2903/j.efsa.2014.3537.

Reasoned opinion on the modification of the existing MRLs for metconazole in barley and oats (Indokolással ellátott vélemény az az árpában és zabban előforduló metkonazol tekintetében érvényes MRL-ek módosításáról). EFSA Journal 2013;11(4):3185 [38. o.]. doi:10.2903/j.efsa.2013.3185.

Reasoned opinion on the modification of the existing MRLs for phosmet in citrus fruits, pome fruits and rape seed (Indokolással ellátott vélemény a citrusfélékben, almatermésűekben és repcemagban előforduló foszmet tekintetében érvényben lévő MRL-ek módosításáról). EFSA Journal 2013;11(12):3510 [33. o.]. doi:10.2903/j.efsa.2013.3510.

Reasoned opinion on the modification of the existing MRLs for picloram in rape seed and mustard seed (Indokolással ellátott vélemény a repce- és mustármagban előforduló pikloram tekintetében érvényben lévő MRL-ek módosításáról). EFSA Journal 2013;11(10):3439 [27. o.]. doi:10.2903/j.efsa.2013.3439.

Reasoned opinion on the modification of the existing MRLs for propyzamide in leaves, flowers and roots of herbal infusions (Indokolással ellátott vélemény a gyógynövényteákban (levél, virág és gyökér) előforduló propizamid tekintetében érvényes MRL-ek módosításáról). EFSA Journal 2013;11(9):3378 [28. o.]. doi:10.2903/j.efsa.2013.3378.

Reasoned opinion on the setting of MRLs for saflufenacil in various crops, considering the risk related to the metabolite trifluoroacetic acid (TFA) (Indokolással ellátott vélemény a különböző terményekben előforduló saflufenacilra vonatkozó MRL-ek meghatározásáról, a trifluorecetsav metabolithoz kapcsolódó kockázat figyelembevételével). EFSA Journal 2014;12(2):3585 [58. o.]. doi:10.2903/j.efsa.2014.3585.

Reasoned opinion on the modification of the existing MRLs for spinosad in small fruit and berries and several commodities of animal origin (Indokolással ellátott vélemény a bogyósgyümölcsűekben és a különböző állati eredetű termékekben előforduló spinozad tekintetében érvényes MRL-ek módosításáról). EFSA Journal 2013;11(11):3447 [38. o.]. doi:10.2903/j.efsa.2013.3447.

Reasoned opinion on the modification of the existing MRLs for trifloxystrobin in horseradish, parsley root and purslane (Indokolással ellátott vélemény a tormában, a petrezselyemgyökérben és a kövér porcsinban előforduló trifloxistrobin tekintetében érvényben lévő MRL-ek módosításáról). EFSA Journal 2013;11(8):3349 [25. o.]. doi:10.2903/j.efsa.2013.3349.

(3) A peszticid-szermaradékokkal foglalkozó Codex-bizottság jelentései itt érhetők el: http://www.codexalimentarius.org/download/report/777/REP12_PRe.pdf Joint FAO/WHO food standards programme Codex Alimentarius Commission (a FAO/WHO közös élelmiszerszabvány-programmal foglalkozó Codex Alimentarius Bizottság). II. és III. függelék. 35. ülés. Olaszország, Róma, 2012. július 2–7.

(4) Tudományos alátámasztó munka a peszticid-szermaradékokkal foglalkozó Codex-bizottság (CCPR) 44. ülésén képviselendő uniós álláspont előkészítéséhez. EFSA Journal 2012; 10(7):2859 [155 oldal]. doi:10.2903/j.efsa.2012.2859.